
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
	
Tiranë më, 16 .07.2015						       	Dokument parlamentar


RAPORT
PËR
PROJEKTLIGJIN “PËR RATIFIKIMIN E MARRËVESHJES, 
 NDËRMJET KËSHILLIT 
TË MINISTRAVE TË REPUBLIKËS SË SHQIPËRISË DHE QEVERISË 
SË REPUBLIKËS FEDERALE TË GJERMANISË, PËR BASHKËPUNIMIN FINANCIAR 2009 PËR PROJEKTIN “ENERGJIA UJORE DHE SIGURIA E DIGAVE NË KASKADËN E DRINIT”

Komisioni për Veprimtaritë Prodhuese, Tregtinë dhe Mjedisin, shqyrtoi, në cilësinë e komisionit për dhënie mendimi, projektligjin “Për ratifikimin e marrëveshjes ndërmjet Këshillit  të Ministrave të Republikës së Shqipërisë dhe Qeverisë së Republikës Federale të Gjermanisë, për bashkëpunimin financiar 2009 për projektin “Energjia ujore dhe siguria e digave në kaskadën e Drinit”  në mbledhjen e datës 16. 07.2015.
Qëllimi i projektligjit është ratifikimi i marrëveshjes së bashkëpunimit financiar “Energjia ujore dhe siguria e digave në kaskadën e Drinit”, nëpërmjet së cilës qeveria e Republikës Federale të Gjermanisë i jep mundësi Këshillit të Ministrave të Republikës së Shqipërisë të marë nga KfW një hua me kushte të favorshme, me vlerë deri në 20 000 000 (njëzet milionë) euro, për projektin “Energjia ujore dhe siguria e digave në kaskadën e Drinit”. 
Marrëveshja e bashkëpunimit financiar 2009, ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për projektin “Energjia ujore dhe siguria e digave në kaskadën e Drinit”, është miratuar, në parim, me vendimin nr.503, datë 10.6.2015, të Këshillit të Ministrave.
Nëpërmjet financimit të parashikuar në kuadër të programit të sigurisë së digave në kaskadën e Drinit, synohet  rehabilitimi i portave të shkarkimit dhe atyre të remontit në digat e HEC-it të Vaut të Dejës, instalimi i një porte të re remonti në digën Qyrsaq, si një investim prioritar dhe i domosdoshëm në lidhje me sigurinë e Digave në Kaskadën e lumit Drin, si dhe hartimi dhe zbatimi i projektit për ndërtimin e një qendre monitorimi të digave dhe hidrocentraleve të kaskadës së lumit Drin.
Marrëveshja parashikon zhvleftësimin e premtimit të shumës 20 000 000 (njëzet milionë) euro, nëse kontratat përkatëse të huadhënies nuk përfundohen brenda datës 31 dhjetor 2017.
Për zbatimin e kësaj marrëveshjeje ngarkohen Ministria e Energjisë dhe Industrisë dhe Ministria e Financave. Projekti do të zbatohet nga Korporata Eletroenergjetike Shqiptare, sh.a.

